**Hvorfor er vi så glade for at bo på Orø?**

**Vi er så glade for at bo på Orø.
Det indtryk får jeg i hvert fald, når jeg snakker med folk,
men er vi nu så glade?
Og - i givet fald -
hvad er det, der gør, at vi er så glade for at bo på Orø?**

Det spørgsmål fik vi nogle svar på, da vi
i forbindelse med, at vi ansøgte om at blive Årets Ø 2024/2025,
lavede en spørgeskemaundersøgelse,
hvor i vi spurgte Orøs beboere om,
hvad det gode liv på Orø var for dem -- hele året rundt.

"Vi", en arbejdsgruppe med mandat og opbakning
fra Orø Lokalforum, Orø Beboerforening og Orø Seniorer.
Spørgeskemaet kunne enten besvares elektronisk eller i fysisk form
ved en stand i Brugsen

"Årets Ø" er en pris
stiftet af Forenet Kredit og Sammenslutningen af Danske Småøer
for at støtte udviklingen på og øge kendskabet til de danske småøer.
Med titlen følger en præmie på 50.000 kr.
Temaet for Årets Ø 2024/2025-ansøgningen var
"Det gode liv - hele året rundt".

Vi fik 131 besvarelser,
som angiver fire overordnede grunde til, at folk er glade for at bo på Orø.

**Infrastruktur, offentlig service og dagligvarer**

I besvarelserne lægger alle stor vægt på Orøs infrastruktur,
de to færgeforbindelser til fastlandet,
der gør nemt at komme på arbejde, uddannelse, hospital, indkøb eller andet
uden for øen.
Ligeledes er det et plus for alle,
at Øen er rimelig godt dækket ind
med offentlige institutioner og servicetilbud:
skolen til 6. klasse, SFO'en, børnehaven, vuggestuen,
ældrecenteret med beskyttede boliger, akutteamet,
sygeplejersken, lægekonsultationen, kirken og sportshallen.
Sammen med Dagli´Brugsens udbud af dagligvarer
er disse faktorer i høj grad medvirkende til,
at det er attraktivt og bekvemt
for såvel børnefamilier, seniorer og ældre
at bo og leve på øen hele året rundt.

**Naturen**

Nærheden til naturen
og de gode muligheder for at færdes i den til lands og til vands
giver livskvalitet for de fleste.
Dyrelivet, der kommer helt tæt på og ind i haverne.
Trampestierne, som giver adgang
til at komme "helt ud i naturen, der hvor naturen er mere uberørt
og der, hvor man sjældent møder andre mennesker".
D*e* smukke solopgange og solnedgange*.*
"Naturen som er lige fascinerende
om det er forår, sommer, efterår eller vinter."
"Roen, der sænker sig, når man sætter sin fod på Orø."

**Foreningslivet**

Et meget fremherskende kendetegn for Orø
er de mange foreninger, klubber, fællesskaber og arrangementer.
Det siges, at for hver 15. beboer er der en forening eller klub.
Af besvarelserne fremgår det da også,
at stort set alle deltager i en eller flere aktiviteter,
og at det er noget,
der er med til at gøre Orø til et godt sted at leve for dem.
Og der er mange tilbud,
f.eks. flere forskellige sportsgrene i hallen,
forskellige aktiviteter på fjorden,
kunst, kultur, håndarbejde, musik, sang, dans, cykling,
museumsarbejde, genbrug, økologi, fællesjord,
diverse interesseforeninger og meget mere.

Endvidere er der en del arrangementer året igennem,
dels på foreningsbasis og dels blandt de lokale erhvervsdrivende.
F.eks. loppemarkeder, koncerter, foredrag, banko, udstillinger mm.
Kort sagt: Der er aktiviteter for enhver smag.
Og får nogen lyst til noget, der ikke findes,
ja så danner man da bare en klub -
for på Orø er der mange ildsjæle*.*
Mange sætter også pris på muligheden for
at få en kop kaffe eller et måltid mad på øens cafeer og restauranter.
Det rige foreningsliv, de mange arrangementer, cafeer og restauranter gør,
at der er aktivitet og trivsel hele året rundt.
Også for turister og sommerhusgæster.

**Fællesskabet**

Det gode naboskab og de mange muligheder for at være sammen med andre
i de mange forskellige foreninger og fællesskaber
gør, at folk og ikke mindst tilflyttere lærer hinanden at kende
på kryds og tværs.
Det er gennemgående i besvarelserne, at folk oplever en høj grad
af fællesskab, sammenhold, hjælpsomhed og venlighed
med plads til forskellighed.
"Folk er søde og hjælpsomme, altid parat til at give en hånd med."
"På Orø er der højt til himlen, og man kan være, som man er."

**Børnenes svar**

Lærerne blev bedt om at spørge børnene på skolen om,
hvordan det er at bo på Orø.
6 børn fra børnehaveklassen, og 21 børn fra 3. og 4. klassetrin,
dvs. i alt 27 børn, har besvaret spørgsmålene.

Børnene er glade for den frihed, de har på Orø:
At de f.eks. må cykle alene til skole, selv gå i Brugsen
og selv lave legeaftaler.
De blev også bedt om at fortælle om deres yndlingssted på øen.
Her svarede de bl.a.:
"Jeg kan godt lide nordspidsen af Orø med skov, klitter og vand."
"Mit yndlingssted er til ridning."
"Mit yndlingssted er sporten, hvor jeg spiller fodbold."
Et par stykker kunne godt lide markerne og traktorer,
enkelte var mere til cafélivet.
"Det hyggeligt at gå på café efter skoletid
eller spise is på havnen, når man har badet."
De fleste børn går til noget:
fodbold, håndbold, søspejder, tennis og ridning nævnes.
Børnene er glade for deres skole, for fritidslivet
og for det rolige og trygge miljø
der giver dem mere frihed end hvis de boede i en by.
*"*Det er godt og sjovt at vokse op på Orø,
men hvis det var i Holbæk, så ville det ikke være så sjovt,
men det ville stadig være lidt sjovt."

**Vi er glade for at bo på Orø**

Balancen mellem naturen, freden og roen,
de mange muligheder for fællesskaber, infrastrukturen,
graden af offentlig service, Brugsen m.m. er det,
der i besvarelserne af spørgeskemaet forbindes med det gode liv på Orø -
hele året rundt.

Mon ikke det også er derfor,
at mange af de øvrige Orøer er så glade for at bo og leve på Orø?
Det tillader jeg mig med stor sandsynlighed at antage.

![](dans.jpeg)

![](band.jpeg)

![](boldspil.jpeg)

![](kirken.jpeg)

![](havudsigt.jpeg)
